钦定古今图书集成/理学汇编/字学典/第100卷 > 裴行俭
## 钦定古今图书集成/理学汇编/字学典/第100卷 > 裴行俭

按《唐书》本传：“裴行俭，字守约，绛州闻喜人。贞观中，举
明经。仪凤二年拜礼部尚书。卒赠幽州都督，谥曰献。
中宗即位，再赠扬州大都督。行俭工草隶名家，帝尝
以绢素诏写《文选》，览之，秘爱其法，赉物良厚。行俭每
曰：‘褚遂良非精笔佳墨，未尝辄书，不择笔墨而妍捷
者，余与虞世南耳’。所撰《选谱》，草字杂体数万言。”
按《书断》。“裴行俭工草书。行及章草并入。能有若缙绅
之士。其貌伟然。华衮金章。从容省闼。”

按《东观馀论》：裴行俭以书知名，而世罕传之。尝见一
帖写“兵法”字，甚怪放。刘无言云：“行俭所书千文亦工。”
按《宣和书谱》：裴行俭书帖罕传，今御府所藏草书一
千文。